તાજેતરમાં ખાનગી શાળાઓની ફી ગજા ઉપરાંત વધી જતાં નીચલા મધ્યમ અને મધ્યમ મધ્યમ વર્ગનાં કેટલાંક માબાપોને ઉચ્ચ ફી ન પોસાતાં શાળા છોડવાનું પ્રમાણપત્ર મેળવીને પોતાનાં બાળકોને સરકારી શાળાઓમાં દાખલ કર્યા. દિલ્હી સરકારના સરકારી શાળાઓને સુધારવાના જે પ્રયોગો થયા, તેમાં સરકારી શાળાઓનું પરિણામ ખાનગી શાળાઓ કરતાં વધુ સારું આવવા લાગ્યું તે વાત પણ માધ્યમોમાં કહેવાઇ છે. આમ છતાં મધ્યમ વર્ગના વાલીઓમાં કેટલીક વ્યાપક માન્યતાઓ પ્રવર્તે છે કે બાળક ઈજનેર કે ડોક્ટર થાય તો જ જીવન સાર્થક બને, ખાનગી શાળાઓ વધુ સારી છે અને તેમાં ભણવાથી સારા ગુણ આવે છે અને સરકારી શાળાના શિક્ષકો ભણાવતા નથી. સવાલ એ થાય છે કે આવી ભ્રામક માન્યતા કોણ ફેલાવે છે અને શા માટે ફેલાવે છે? આની તપાસ કર્યા વિના અને આધાર વિના આવી વાત માની ન શકાય..